**Kome je namijenjena ova stipendija?**

Državljanima Republike Hrvatske, koji žele ostvariti karijeru u ICT domeni kao računalni programeri. Stipendiju mogu dobiti oni koji će studirati [studij Računarstvo, smjer Programsko inženjerstvo](http://racunarstvo.vuv.hr/) na Veleučilištu u Virovitici u akademskoj godini 2023./2024., neovisno o tome jesu li tek upisali studij ili su „stariji“ studenti.

**Tko daje stipendiju?**

Stipendiju daje tvrtka MCS Grupa d.o.o. iz Zagreba (u daljnjem tekstu: stipenditor), u želji da svoj tim kontinuirano širi kvalitetnim ljudima. Ovaj pristup omogućava suradnju s budućim zaposlenicima od prvog dana upisa studija.

Dinamično okruženje, nove tehnologije, učenje, timski rad, ugodan poslovni prostor, mogućnost napredovanja, neograničena količina kave i čajeva, razne subvencije poput prijevoza, Multisport kartice, dodatnog zdravstvenog osiguranja, toplog obroka, samo su neki od benefita koji zaposlenici MCS-a imaju.

**Kako se prijaviti?**

Vrlo jednostavno. Prijavu, uz koju ćeš priložiti motivacijsko pismo, životopis i popunjeni i potpisani prijavni obrazac trebaš poslati na e-mail: stipendije@mcs.hr. Ovo trebaš napraviti najkasnije do 30. rujna 2023. godine u 23:59.

**Gdje mogu pronaći prijavni obrazac?**

Prijavni obrazac dostupan je na internetskoj stranici <http://www.mcs.hr/stipendije>.

**Što još trebam „od papira“?**

Ukoliko budeš odabran za stipendiju, prije sklapanja ugovora o stipendiranju, dostavit ćeš potpisanu i izjavu da nisi korisnik niti jedne druge stipendije s obvezom zasnivanja radnog odnosa nakon završetka studija. Ali o ovome ne moraš razmišljati do dana upisa i potpisivanja ugovora o stipendiranju.

**Kada i gdje potpisujem ugovor o stipendiranju?**

Ugovor o stipendiranju potpisat ćeš u prostoru MCS Grupe u Zagrebu, prema unaprijed objavljenom terminu.

**Koliki je mjesečni iznos stipendije?**

Stipendija tijekom studiranja (osim kolovoza) isplaćuje se u mjesečnom neto iznosu od:

* + 135,00 EUR tijekom probnog perioda (1.10.2023.-28.2.2024.)
	+ 200,00 EUR nakon probnog perioda za studente upisane na prvu studijsku godinu
	+ 265,00 EUR nakon probnog perioda za studente upisane na drugu studijsku godinu
	+ 400,00 EUR kn nakon probnog perioda za studente upisane na treću studijsku godinu

**Što je to „probni period“ („probni rok“)?**

Tijekom prvog semestra i prvog zimskog ispitnog roka (okvirno, 1.10.2023.-28.2.2024.) MCS Grupa će pratiti tvoje napredovanje kroz studij, posebno postignuća na „programerskim“ predmetima. S druge strane, i ti ćeš imati priliko procijeniti kako se snalaziš na studiju i kakvi su ti dojmovi što se tiče stipenditora, MCS Grupe. Ukoliko na kraju probnog roka zadovoljstvo bude obostrano, ciklus stipendiranja se nastavlja, uz povećanje mjesečnog iznosa stipendije. U suprotnom, bilo koja od strana može raskinuti ugovor o stipendiranju.

**Ukoliko ugovor bude raskinut nakon probnog roka, vraćam li do tada isplaćen iznos stipendije?**

Ne, nisi dužan vraćati stipendiju koju si dobio tijekom probnog roka, bez obzira raskidaš li ugovor ti ili stipenditor. Naime, svaka od ugovornih strana može raskinuti ugovor o stipendiranju najkasnije 15 dana nakon isteka probnog roka bez obrazloženja. U tom slučaju, stipendist nije dužan vraćati do tada isplaćen iznos stipendije.

**Koje su moje obveze?**

Obveze stipendista su:

* Uredno pohađanje nastave i izvršavanje svih studentskih obveza.
* Izvještavanje stipenditora o svakoj promjeni studentskog statusa (upis akademske godine, prekid ili završetak studija i sl.)
* Zapošljavanje kod stipenditora u trajanju koje je jednako vremenu trajanju ugovora o stipendiranju, ukoliko mu stipenditor ponudi zaposlenje u struci, u roku od 60 dana od završetka studija, uz financijske uvjete koji su uobičajeni za stipenditora
* Davanje suglasnosti Visokoj školi Virovitica da može dostavljati stipenditoru podatke o statusu stipendista na studiju, kao i rezultate koje stipendist postiže na nastavi, ispitima, kolokvijima i vannastavnim aktivnostima.
* Završiti studij najkasnije do 1. listopada 2027. godine.

**A obveze stipenditora?**

* Isplata stipendije tijekom studiranja (osim kolovoza)
* Osigurati mogućnost obavljanja stručne prakse stipendistu.
* Osigurati mogućnost izrade završnog rada stipendistu.
* Osigurati zapošljavanje stipendistu kod stipenditora. Mjesto obavljanja posla je Zagreb. Ukoliko stipenditor i stipendist postignu dogovor, mjesto obavljanja posla može biti i druga lokacija.

**Što ukoliko padnem godinu?**

Tu akademsku godinu nećeš primati stipendiju. Naime, stipenditor nije dužan isplaćivati stipendiju u akademskoj godini u kojoj stipendist ima status ponavljača. No, ti si i dalje stipendista i imaš mogućnost završiti studij u roku koji je propisan stipendijom.

**Može li se ugovor o stipendiranju zamrznuti?**

Može. Zamrzavanje ugovora o stipendiranju možeš zatražiti u slučaju da za to postoje opravdane okolnosti (bolest, viša sila i sl.).

**Što kada završim studij?**

Po završetku studija stipenditor ti je dužan ponuditi zaposlenje. Tvoja je pak obveza zapošljavanje kod stipenditora u trajanju koje je jednako vremenu trajanju ugovora o stipendiranju.

**Može li mi stipenditor ponuditi neadekvatan posao ili plaću?**

Ne može. Sve tvoje obveze vrijede isključivo ukoliko ti stipenditor ponudi zaposlenje u struci, u roku od 60 dana od završetka studija, uz financijske uvjete koji su uobičajeni za stipenditora.

**Postoji li mogućnost rada i na nekoj drugom lokaciji?**

Postoji. Ukoliko ti i stipenditor postignete dogovor, mjesto obavljanja posla može biti i druga lokacija. Drugim riječima, ukoliko želiš ostati raditi u sredini iz koje si došao na studij, to je moguće.